এর মধ্যে ডিএসসিসি এলাকার ব্রাদার্স ইউনিয়ন সংলগ্ন বালুর মাঠ ও কমলাপুর স্টেডিয়ামের আশপাশের খালি জায়গা, আরমানিটোলা খেলার মাঠ ও আশপাশের খালি জায়গা, ধূপখোলা ইস্ট অ্যান্ড ক্লাব মাঠ, দনিয়া কলেজ মাঠসংলগ্ন খালি জায়গা ও সাদেক হোসেন খোকা মাঠসংলগ্ন ধোলাইখাল ট্রাক টার্মিনাল ও সংলগ্ন খালি জায়গার হাটগুলোর ইজারা প্রক্রিয়া এখনো সম্পন্ন হয়নি। এই হাটগুলোতে গিয়ে দেখা গেছে, শ্রমিকরা হাট প্রস্তুতির কাজ করছে। কমলাপুর স্টেডিয়ামের আশপাশের খালি জায়গায় গিয়ে দেখা গেছে, হাটের গোপিবাগ অংশে ও কমলাপুর রেলওয়ে উচ্চবিদ্যায়ের সামনে দুইটি সুবিশাল গেট তৈরির কাজ প্রায় শেষ। হাটের ভেতরেও বাঁশ, খুঁটি স্থাপনের কাজ প্রায় শেষ। এছাড়া ব্রাদার্স ইউনিয়নসংলগ্ন বালুর মাঠ এলাকায় গিয়ে দেখা গেছে, পশুর হাট বসানোর জোর প্রস্তুতি চলছে। হাটের জন্য নির্ধারিত এলাকায় চলছে বাইরে থেকে আনা পশু রাখার বন্দোবস্ত। ব্রাদার্স ইউনিয়ন ক্লাবের সামনে দুটি বড় বড় তোরণ নির্মাণের কাজ করছেন শ্রমিকরা। তারা সারি সারি করে বাঁশের খুঁটি ও তাঁবু স্থাপনের কাজ করছেন। বৃষ্টির কবল থেকে রক্ষায় করা হচ্ছে বিশেষ প্রস্তুতি। মোট কথা হাট বসানোর যা যা প্রস্তুতি সবই করা হচ্ছে। অথচ এই হাটটির ইজারা চূড়ান্ত করা হয়নি। এছাড়াও উত্তরের আফতাবনগর হাট বাতিল করলেও সেখানে হাট বসাতে তৎপরতা শুরু করেছে একটি চক্র। এরই মধ্যে বাঁশের খুঁটি স্থাপনের কাজ শুরু হয়েছে। এছাড়া শ্যামপুরে আরো একটি অবৈধ হাট বসানোর পাঁয়তারা চলছে বলে জানা গেছে। এসব হাট ইজারা না হওয়ায় দুই সিটি করপোরেশন কমপক্ষে ৯ কোটি টাকা রাজস্ব হারাবে বলে আশঙ্কা রয়েছে।